b"\n_START_ARTICLE_\nAnton von Werner\n_START_SECTION_\nBiografia\n_START_PARAGRAPH_\nAnton von Werner va comen\xc3\xa7ar la seva carrera el 1857 com a aprenent, abans de comen\xc3\xa7ar els seus estudis a la Universitat d'Art de Berl\xc3\xadn. El 1862 es va canviar a l'Acad\xc3\xa8mia d'Art de Karlsruhe per continuar la seva formaci\xc3\xb3._NEWLINE_Amb 27 anys va prendre part en una missi\xc3\xb3 oficial com a pintor en la guerra francoprussiana de 1870/71. A la seva tornada de la guerra es va establir a Berl\xc3\xadn, on va viure al n\xc3\xbamero 31 de la L\xc3\xbctzowstra\xc3\x9fe com a pintor aut\xc3\xb2nom. En aquest mateix any es va casar amb Malwine Shroedter, una filla del seu professor, el pintor Adolph Schroedter. Va continuar treballant als esbossos que havia pres en la guerra durant els anys posteriors. El 1894 va apar\xc3\xa8ixer el seu quadre Im Etappenquartier vor Paris, que mostra ulans alemanys al castell requisat de Brunoy. L'escena, acollidora i sentimental, obeeix al debat sobre la cultura alemanya i la civilitzaci\xc3\xb3 francesa._NEWLINE_Von Werner es va mudar el 1874 a la Vila VI del 113 de Postdamer Stra\xc3\x9fe (avui en dia t\xc3\xa9 el n\xc3\xbamero 81 A), cosa que mostra que portava un alt estil de vida per aquell temps. El punt culminant de la seva carrera va ser segurament el seu nomenament el 1875 com a director de la Reial Escola d'Art. El mateix any s'anuncia l'obertura d'un estudi a Karlsbad 21. L'alta consideraci\xc3\xb3 que tenia von Werner en els cercles art\xc3\xadstics del Berl\xc3\xadn de l'\xc3\xa8poca queda de manifest amb la seva elecci\xc3\xb3 com a comissari general de la secci\xc3\xb3 alemanya de l'Exposici\xc3\xb3 Universal de Par\xc3\xads de 1878 i com a president de l'associaci\xc3\xb3 de pintors berlinesos el 1895 i 1899/1901. Tenia una gran amistat amb Adolph von Menzel._NEWLINE_La tomba de von Werner es troba en l'Alter Zw\xc3\xb6lf-Apostel-Kirchhof de Berlin-Sch\xc3\xb6neberg."